Χοιρινό πρασοσέλινο (βίντεο)
Το χοιρινό πρασοσέλινο είναι παραδοσιακά φαγητό καλό, γιορτινό και σε πολλές περιοχές επίσημο χριστουγεννιάτικο πιάτο.
1.700 γρ. χοιρινή σπάλα, κομμένη σε κύβους 3 - 4 εκ. , περίπου 150 γρ. αλεύρι για όλες τις χρήσεις, 1 κιλό σέλινο με τη ρίζα του, 500 γρ. πράσο, κομμένο σε μέτριες φέτες, 2 σκελίδες σκόρδο, σε φέτες, 1/2 μάτσο άνηθος, ψιλοκομμένος, τα φύλλα από 6 κλωνάρια φρέσκο δυόσμο, ψιλοκομμένα, 90 ml ελαιόλαδο, αλάτι, φρεσκοτριμμένο πιπέρι, 2 αυγά, χυμός από 2 λεμόνια, ξύσμα από 1 λεμόνι, αλάτι, φρεσκοτριμμένο πιπέρι
Χωρίζουμε τα κλωνάρια του σέλινου από τη ρίζα, τα πλένουμε και τα κόβουμε σε μέτρια κομμάτια.Τη ρίζα την καθαρίζουμε και την ψιλοκόβουμε.Πλένουμε το κρέας, το σκουπίζουμε καλά και το αλατοπιπερώνουμε. Το αλευρώνουμε και τινάζουμε κάθε κομμάτι να φύγει το περιττό.Σε μια φαρδιά κατσαρόλα ζεσταίνουμε το ελαιόλαδο σε δυνατή φωτιά.Σοτάρουμε τα αλευρωμένα κομμάτια χοιρινού (σε δόσεις) μέχρι να ροδίσουν.Βγάζουμε, τα κομμάτια χοιρινού, με τρυπητή κουτάλα σε ένα σκεύος. Μετριάζουμε τη φωτιά και σοτάρουμε στο ίδιο λάδι το πράσο για 5-6 λεπτά, μέχρι να μαλακώσει.Ρίχνουμε το σέλινο, την ψιλοκομμένη ρίζα και το σκόρδο και συνεχίζουμε το σοτάρισμα για άλλα 5-6 λεπτά.Προσθέτουμε το σοταρισμένο κρέας μαζί με το ζουμάκι που θα έχει βγάλει και ρίχνουμε τόσο νερό ώστε να καλύψει τα υλικά.Το νερό πρέπει ίσα-ίσα να καλύπτει τα υλικά.Αλατοπιπερώνουμε και αφήνουμε το φαγητό να πάρει μία βράση. Χαμηλώνουμε τη φωτιά, σκεπάζουμε με το καπάκι και σιγομαγειρεύουμε για 1 ώρα και 30 λεπτά ή μέχρι να μαλακώσει καλά το κρέας.Ρίχνουμε τον άνηθο και τον δυόσμο και σβήνουμε τη φωτιά, αφήνοντας την κατσαρόλα στο ζεστό μάτι μέχρι να ετοιμάσουμε το αυγολέμονο.Αφήνουμε την κατσαρόλα στο ζεστό μάτι ώστε το φαγητό να διατηρεί τη σωστή θερμοκρασία.Σε βαθύ μπολ χτυπάμε τα αυγά με το σύρμα μέχρι να αφρατέψουν.Ρίχνουμε το ξύσμα και σταδιακά τον χυμό λεμονιού, ανακατεύοντας διαρκώς μέχρι να ενσωματωθούν. Προσθέτουμε σταδιακά με μια κουτάλα όσο περισσότερο ζουμί από το φαγητό μπορούμε, συνεχίζοντας το ανακάτεμα, μέχρι να ζεσταθεί το αυγολέμονο.Το αυγολέμονο για να μην «κόψει» πρέπει να ζεσταθεί καλά και να έχει την ίδια θερμοκρασία με το ζουμί του φαγητού. Περιχύνουμε με το αυγολέμονο το χοιρινό πρασοσέλινο και σείουμε την κατσαρόλα ώστε να πάει παντού.
Αυγά,Πράσα,Χοιρινό,Χριστούγεννα